ΑΠΟΦΑΣΗ ΤΟΥ ΣΥΜΒΟΥΛΙΟΥ της 16ης Μαρτίου 1992 για ένα ειδικό πρόγραμμα έρευνας και τεχνολογικής ανάπτυξης στον τομέα του ανθρώπινου δυναμικού και της κινητικότητας (1990-1994) (92/217/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 130 Ο παράγραφος 2,

την τροποποιημένη πρόταση της Επιτροπής (1),

Σε συνεργασία με το Ευρωπαϊκό Κοινοβούλιο (2),

Έχοντας υπόψη τη γνώμη της Οικονομικής και Κοινωνικής Επιτροπής (3),

Εκτιμώντας:

ότι, με την απόφαση 90/221/Ευρατόμ, ΕΟΚ (4), το Συμβούλιο θέσπισε το τρίτο πρόγραμμα-πλαίσιο για τις κοινοτικές δράσεις στον τομέα της έρευνας και της τεχνολογικής ανάπτυξης (1990-1994), στο οποίο καθορίζονται ιδίως οι δραστηριότητες που πρέπει να αναληφθούν για την αξιοποίηση των πνευματικών πόρων (ανθρώπινο κεφάλαιο και κινητικότητα)- ότι η παρούσα απόφαση θα πρέπει να ληφθεί με βάση τους λόγους που εκτίθενται στο προοίμιο της εν λόγω απόφασης-

ότι το άρθρο 130 Ι της συνθήκης προβλέπει ότι η εφαρμογή του προγράμματος-πλαισίου πραγματοποιείται μέσω ειδικών προγραμμάτων που αναπτύσσονται στο εσωτερικό κάθε δράσης-

ότι, δυνάμει του άρθρου 4 και του παραρτήματος Ι της απόφασης 90/221/Ευρατόμ, ΕΟΚ, το ποσό που κρίνεται αναγκαίο για το σύνολο προγράμματος-πλαισίου περιλαμβάνει ποσό 57 εκατομμυρίων Ecu για τη συγκεντρωτική δράση διάδοσης και αξιοποίησης των αποτελεσμάτων, το οποίο κατανέμεται κατ' αναλογία του προβλέπεται για κάθε δράση-

ότι, στα πλαίσια του εν λόγω προγράμματος, θα πρέπει να γίνει αξιολόγηση των οικονομικών και κοινωνικών επιπτώσεων καθώς και των ενδεχόμενων τεχνολογικών κινδύνων-

ότι η απόφαση 90/221/Ευρατόμ, ΕΟΚ προβλέπει ότι ένας ιδιαίτερος στόχος της κοινοτικής έρευνας πρέπει να είναι η ενίσχυση των επιστημονικών και τεχνολογικών βάσεων της ευρωπαϊκής βιομηχανίας και η προώθηση της ανάπτυξης της διεθνούς ανταγωνιστικότητάς της- ότι η εν λόγω απόφαση προβλέπει, επίσης, ότι δικαιολογείται η ανάληψη κοινοτικής δράσης όταν η έρευνα συμβάλλει, μεταξύ άλλων, στην ενίσχυση της οικονομικής και κοινωνικής συνοχής της Κοινότητας και στην προώθηση της αρμονικής ανάπτυξης του συνόλου, ενώ συγχρόνως συμβιβάζεται με την επιδίωξη του στοχου της επιστημονικής και τεχνολογικής τελειοποίησης- ότι το πρόγραμμα στον τομέα της βιοτεχνολογίας θεωρείται ότι συμβάλλει στην επίτευξη αυτών των στόχων-

ότι η κατάρτιση των νέων ευρωπαίων επιστημόνων αποτελεί μία από τις προτεραιότητες του τρίτου προγράμματος-πλαισίου, από κοινού με την κινητικότητα των ερευνητών και τη δημιουργία δικτύων επιστημονικής και τεχνολογικής ερευνητικής συνεργασίας-

ότι κάθε δράση που αποβλέπει στην αξιοποίηση του πνευματικού δυναμικού της Κοινότητας πρέπει να ευνοεί κατά τεκμήριο τους ίδιους τους επιστήμονες και ερευνητές-

ότι περαιτέρω στόχος του παρόντος προγράμματος θα πρέπει να είναι να συμβάλλει στη δημιουργία μιας "Ευρώπης των ερευνητών", μέσω της διεθνοποίησης των ανωτάτων σπουδών του ερευνητή, προκειμένου οι σπουδές αυτές να μπορούν να πραγματοποιούνται σε κράτος μέλος εκτός του κράτους καταγωγής του ερευνητή-

ότι η κατάλληλη εφαρμογή της αρχής της επικουρικότητας σ' αυτόν τον τομέα οδηγεί στην επέκταση της κατάρτισης που απέκτησαν οι νέοι ερευνητές στην χώρα καταγωγής τους, επιτρέποντας σ' αυτούς να αναπτύξουν, μέσω των υποτροφιών που προσφέρει η Κοινότητα, ερευνητική δραστηριότητα σε ερευνητική ομάδα ή εργαστήριο αναγνωρισμένου επιπέδου που βρίσκεται σε άλλος κράτος μέλος-

ότι, προκειμένου να αυξηθεί και να βελτιωθεί η προσφορά ευκαιριών υποδοχής, θα ήταν σκόπιμο να προβλεφθούν επίσης δίκτυα που συνδέουν ερευνμητικές ομάδες ή εργαστήρια αναγνωρισμένου επιπέδου και δυνατότητες πρόσβασης σε μεγάλες εγκαταστάσεις-

ότι το Κοινό Κέντρο Ερευνών (ΚΚΕρ), με τα εργαστήρια και τις εγκαταστάσεις του, μπορεί να ενταχθεί αποτελεσματικά στο σύνολο των οργανισμών που είναι σε θέση να διαδραματίσουν σημαντικό ρόλο στην κατάρτιση νέων ερευνητών και τη δημιουργία δικτύων και θα συμβάλει με το δικό του πρόγραμμα στην υλοποίηση των δραστηριοτήτων του παρόντος προγράμματος.

ότι είναι σκόπιμο να υιοθετηθούν αποκεντρωμένες μέθοδοι επιλογής των υποψηφιών με τη συμμετοχή ομάδων ή εργαστηρίων αναγνωρισμένου επιπέδου στην υλοποίηση αυτής της δράσης-

ότι η δημιουργία υποδομής δικτύων έχει μεγάλη σπουδαιότητα για την επίτευξη των στόχων της κοινοτικής πολιτικής στον τομέα της έρευνας και τεχνολογικής ανάπτυξης, επειδή εδραιώνει και συμπληρώνει τις διαρθρωτικές επιδράσεις των θεματικών προγραμμάτων-

ότι ζητήθηκε η γνώμη της Επιτροπής Επιστημονικής και Τεχνικής Έρευνας (CREST),

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Θεσπίζεται ειδικό πρόγραμμα έρευνας και τεχνολογικής ανάπτυξης για την Ευρωπαϊκή Οικονομική Κοινότητα στον τομέα του ανθρώπινου δυναμικού και της κινητικότητας, όπως ορίζεται στο παράρτημα Ι, για περίοδο που αρχίζει στις 16 Μαρτίου 1992 και τελειώνει στις 31 Δεκεμβρίου 1994.

Άρθρο 2

1. Το ποσό που κρίνεται αναγκαίο για την εκτέλεση του προγράμματος ανέρχεται σε 488,07 εκατομμύρια Ecu- στο ποσό αυτό περιλαμβάνονται 15 εκατομμύρια Ecu για δαπάνες προσωπικού και διοικητικά έξοδα.

2. Η ενδεικτική κατανομή του ποσού περιλαμβάνεται στο παράρτημα ΙΙ.

3. Σε περίπτωση που ληφθεί απάφαση εκ μέρους του Συμβουλίου, κατ' εφαρμογή του άρθρου 1 παράγραφος 4 της απόφασης 90/221/Ευρατόμ, ΕΟΚ, η παρούσα απόφαση θα αναπροσαρμοστεί ανάλογα.

Άρθρο 3

Οι λεπτομέρειες για την υλοποίηση του προγράμματος, συμπεριλαμβανομένου του ύψους της οικονομικής συμμετοχής της Κοινότητας, καθορίζονται στο παράρτημα ΙΙΙ.

Άρθρο 4

1. Κατά τη διάρκεια του δεύτερου έτους εφαρμογής του προγράμματος, η Επιτροπή το επανεξετάζει και υποβάλλει έκθεση των αποτελεσμάτων της επανεξέτασης αυτής στο Ευρωπαϊκό Κοινοβούλιο και το Συμβούλιο, συνοδευόμενη, ενδεχομένως, από προτάσεις τροποποιήσεων του προγράμματος.

2. Κατά τη λήξη του προγράμματος, ομάδα ανεξάρτητων εμπειρογνωμόνων αξιολογεί τα αποτελέσματά του, για λογαριασμό της Επιτροπής. Η έκθεση της ομάδας αυτής, συνοδευόμενη από παρατηρήσεις της Επιτροπής, υποβάλλεται στο Ευρωπαϊκό Κοινοβούλιο και στο Συμβούλιο.

3. Οι εκθέσεις που αναφέρονται στις παραγράφους 1 και 2 συντάσσονται με βάση τους στόχους που καθορίζονται στο παράρτημα Ι της παρούσας απόφασης και σύμφωνα με το άρθρο 2 παράγραφος 4 της απόφασης 90/221/Ευρατόμ, ΕΟΚ.

Άρθρο 5

1. Η Επιτροπή είναι υπεύθυνη για την εφαρμογή του προγράμματος.

2. Οι συμβάσεις που συνάπτονται από την Επιτροπή διέπουν τα δικαιώματα και τις υποχρεώσεις κάθε μέρους, και ιδίως τις λεπτομέρειες διάδοσης, προστασίας και αξιοποίησης των αποτελεσμάτων της έρευνας, σύμφωνα με τις διατάξεις που θεσπίζονται κατ' εφαρμογή του άρθρου 130 Ι δεύτερο εδάφιο της συνθήκης.

3. Σύμφωνα με τους στόχους που αναφέρονται στο παράρτημα Ι καταρτίζεται πρόγραμμα εργασίας, το οποίο αναπροσαρμόζεται όποτε χρειάζεται. Το πρόγραμμα αυτό θα καθορίζει τους λεπτομερείς στόχους, τον τύπο των σχεδίων που θα αναληφθούν, καθώς και τις αντίστοιχες χρηματοδοτικές διατάξεις που πρέπει να θεσπιστούν. Η Επιτροπή καταρτίζει τις προσκλήσεις προς υποβολή προτάσεων σχεδίων με βάση το πρόγραμμα εργασιών.

Άρθρο 6

Η Επιτροπή επικουρείται από επιτροπή, αποτελούμενη από αντιπροσώπους των κρατών μελών, της οποίας προεδρεύει ο αντιπρόσωπος της Επιτροπής.

Ο αντιπρόσωπος της Επιτροπής υποβάλλει στην επιτροπή σχέδιο των μέτρων που πρόκειται να ληφθούν. Η επιτροπή διατυώνει τη γνώμη της για το σχέδιο αυτό μέσα σε προθεσμία που μπορεί να ορίζει ο πρόεδρος ανάλογα με τον επείγοντα χαρακτήρα του θέματος. Αποφασίζει με την πλειοψηφία που προβλέπεται στο άρθρο 148 παράγραφος 2 της συνθήκης για την έκδοση των αποφάσεων τις οποίες το Συμβούλιο καλείται να λάβει βάσει πρότασης της Επιτροπής. Κατά την ψηφοφορία στην επιτροπή, οι ψήφοι των αντιπροσώπων των κρατών μελών σταθμίζονται σύμφωνα με το προαναφερόμενο άρθρο. Ο πρόεδρος δεν λαμβάνει μέρος στην ψηφοφορία.

Η Επιτροπή θεσπίζει τα σχεδιαζόμενα μέτρα, όταν αυτά είναι σύμφωνα με τη γνώμη της επιτροπής.

Εάν τα σχεδιαζόμενα μέτρα δεν είναι σύμφωνα με τη γνώμη της επιτροπής, ή ελλείψει γνώμης, η Επιτροπή υποβάλλει χωρίς καθυστέρηση στο Συμβούλιο πρόταση σχετικά με τα ληπτέα μέτρα. Το Συμβούλιο αποφασίζει με ειδική πλειοψηφία.

Εάν το Συμβούλιο δεν έχει αποφασίσει, μετά την πάροδο τριών μηνών από την υποβολή της πρότασης, τα προτεινόμενα μέτρα θεσπίζονται από την Επιτροπή.

Άρθρο 7

1. Η διαδικασία του άρθρου 6 εφαρμόζεται ιδίως για:

- την κατάρτιση και την αναπροσαρμογή του προγράμματος εργασιών που αναφέρεται στο άρθρο 5 παράγραφος 3,

- το περιεχόμενο των προσκλήσεων για την υποβολή προτάσεων,

- την αξιολόγηση των προτεινομένων δραστηριοτήτων όπως προβλέπονται στο παράρτημα ΙΙΙ καθώς και το προβλεπόμενο ποσό της κοινοτικής συμμετοχής στις δραστηριότητες αυτές, εφόσον το εν λόγω ποσό υπερβαίνει το 0,1 εκατομμύρια Ecu,

- τις παρεκκλίσεις από τους γενικούς κανόνες που κανόνες που καθορίζονται στο παράρτημα ΙΙΙ,

- τη συμμετοχή, σε κάθε σχέδιο, μη κοινοτικών οργανισμών και επιχειρήσεων, που αναφέρονται στο άρθρο 8,

- οποιαδήποτε προσαρμογή της ενδεικτικής κατανομής του ποσού που αναφέρεται στο παράρτημα ΙΙ,

- τα μέτρα που πρέπει να ληφθούν για την αξιολόγηση του προγράμματος,

- τις λεπτομέρειες διάδοσης, προστασίας και εκμετάλλευσης των αποτελεσμάτων των ερευνών που διεξάγονται στα πλαίσια του προγράμματος,

- τις λεπτομέρειες για την ενδεχόμενη αποκεντρωμένη διαχείριση του προγράμματος όπως προβλέπεται στο παράρτημα ΙΙΙ.

2. Στον τομέα 1 (κατάρτιση) του προγράμματος, όταν κατ' εφαρμογή της παραγράφου 1 τρίτη περίπτωση του παρόντος άρθρου, το ποσό της κοινοτικής συμμετοχής δεν υπερβαίνει το 0,1 εκατομμύρια Ecu, η Επιτροπή ενημερώνει την επιτροπή σχετικά με την πρόοδο των διαδικασιών επιλογής για τα ιδρύματα και τους ερευνητές. Η Επιτροπή κοινοποιεί στην επιτροπή όλες τις απαραίτητες πληροφορίες.

Στους άλλους τομείς του προγράμματος, όταν, κατ' εφαρμογή της παραγράφου 1 τρίτη περίπτωση του παρόντος άρθρου, το ποσό της κοινοτική συμμετοχής δεν υπερβαίνει το 0,1 εκατομμύριο Ecu, η Επιτροπή ενημερώνει την επιτροπή σχετικά με τα σχέδια και το αποτέλεσμα της αξιολόγησής τους.

Η επιτροπή ενημερώνει επίσης την επιτροπή σχετικά με την εφαρμογή των συνοδευτικών μέτρων που αναφέρονται στο παράρτημα ΙΙΙ.

Άρθρο 8

1. Η Επιτροπή εξουσιοδοτείται να διαπραγματεύεται, σύμφωνα με το άρθρο 130 Μ της συνθήκης, διεθνείς συμφωνίες με τις τρίτες χώρες μέλη της COST, ιδίως με τις χώρες μέλη της ΕΖΕΣ, και με τις χώρες της Κεντρικής και της Ανατολικής Ευρώπης, προκειμένου οι χώρες αυτές να συνδεθούν, εν όλω ή εν μέρει, με το πρόγραμμα.

2. Οργανισμοί και επιχειρήσεις που είναι εγκατεστημένοι σε ευρωπαϊκές τρίτες χώρες μπορούν, με τη διαδικασία του άρθρου 6 και βάσει του κριτηρίου του αμοιβαίου οφέλους, να γίνουν δεκτοί προς συμμετοχή σε δράση που αναλαμβάνεται στα πλαίσια αυτού του προγράμματος.

Κανένας αντισυμβαλλόμενος οργανισμός εγκατεστημένος εκτός της Κοινότητας ο οποίος συμμετέχει σε δράση που αναλαμβάνεται στα πλαίσια του προγράμματος δεν μπορεί να επωφελείται της χρηματοδότησης που χορηγεί η Κοινότητα στο πρόγραμμα. Ο οργανισμός αυτός συμμετέχει στα γενικά διοικητικά έξοδα.

Άρθρο 9

Η παρούσα απόφαση απευθύνεται στα κράτη μέλη.

Βρυξέλλες, 16 Μαρτίου 1992.

Για το Συμβούλιο

Ο Πρόεδρος

Jorge BRAGA DE MACEDO

(1) ΕΕ αριθ. C 188 της 19. 7. 1991, σ. 11.(2) ΕΕ αριθ. C 158 της 17. 6. 1991, σ. 67 και

ΕΕ αριθ. C 39 της 17. 2. 1992.(3) ΕΕ αριθ. C 332 της 31. 12. 1990, σ. 45.(4) ΕΕ αριθ. L 117 της 8. 5. 1990, σ. 28.

ΠΑΡΑΡΤΗΜΑ Ι

ΕΠΙΣΤΗΜΟΝΙΚΟΙ ΚΑΙ ΤΕΧΝΙΚΟΙ ΚΑΙ ΠΕΡΙΕΧΟΜΕΝΑ Το ειδικό αυτό πρόγραμμα ανταποκρίνεται πλήρως στους προσανατολισμούς του τρίτου προγράμματος-πλαισίου ως προς τους επιστημονικούς και τεχνικούς στόχους και τους απώτερους σκοπούς που επιδιώκει.

Η παράγραφος 6 του παραρτήματος ΙΙ του προγράμματος-πλαισίου αποτελεί αναπόσπαστο μέρος του παρόντος ειδικού προγράμματος.

Ι. Στόχοι

Ο κεντρικός στόχος του προγράμματος είναι συμβάλει στην αύξηση του διαθέσιμου για την έρευνα και την τεχνολογική ανάπτυξη ανθρώπινου δυναμικού που θα χρειασθούν τα κράτη μέλη κατά τα επόμενα χρόνια, βοηθώντας έτσι στη δημιουργία μιας γνήσια ευρωπαϊκής επιστημονικής και τεχνικής κοινότητας.

Η δράση αυτή θα πρέπει να αποφέρει στην Κοινότητα μια προστιθέμενη αξία που θα ωφελήσει όλα τα κράτη μέλη.

Η δράση αυτή θα πρέπει επίσης να οργανωθεί οριζόντια, "εκ των κάτω" γύρω από δύο κεντρικούς άξονες: κατάρτιση και κινητικότητα του ερευνητικού προσωπικού, αφενός, και δημιουργία δικτύων, αφετέρου.

Για την επίτευξη των στόχων του παρόντος προγράμματος θα ληφθεί υπόψη η κτηθείσα εμπειρία στο πλαίσιο των προγραμμάτων SCIENCE, SPES και μεγάλες εγκαταστάσεις, που εφαρμόζονται αυτή τη στιγμή. Οι δραστηριότητες που θα αναπτυχθούν ως συνέχεια των προγραμμάτων αυτών θα επεκτείνουν και θα αναπτύξουν την εμπειρία αυτή λαμβάνοντας υπόψη τον στόχο του παρόντος προγράμματος. Η συνέχεια της δράσης SPES θα διευρυνθεί για να περιλάβει τις ανθρωπιστικές και κοινωνικές επιστήμες.

Συνεπώς οι δραστηριότητες αυτές θα προσαρμοσθούν εν μέρει ούτως ώστε να διαδραματίσουν ένα σημαντικότερο ρόλο στον τομέα της κατάρτισης και εξειδίκευσης των νέων ευρωπαίων επιστημόνων, που προέρχονται από πανεπιστημιακά εργαστήρια και δημόσια ή ιδιωτικά ερευνητικά ιδρύματα.

Το παρόν ειδικό πρόγραμμα θα αναπτυχθεί με τις ακόλουθες δραστηριότητες:

- ανάπτυξη κοινοτικού συστήματος υποτροφιών κατάρτισης στον τομέα της έρευνας,

- δημιουργία και ανάπτυξη ερευνητικών δικτύων επιστημονικής και τεχνικής συνεργασίας,

- μέτρα για την προώθηση της πρόσβασης των ερευνητών σε μεγάλες επιστημονικές και τεχνικές εγκαταστάσεις,

- εφαρμογή ενός κοινοτικού συστήματος "ευρωδιασκέψεων Ε+Α".

Οι ποικίλες αυτές δραστηριότητες θα τεθούν σε εφαρμογή με στόχο την αύξηση της κινητικότητας των κοινοτικών επιστημόνων και ειδικά των νέων ερευνητών μεταδιδακτορικού επιπέδου. Μεταδιδακτορικού επιπέδου θεωρείται ότι είναι κάθε επιστήμονας που έχει συμπληρώσει έξι χρόνια ανωτάτων σπουδών και είναι κάτοχος διδακτορικού ή ισότιμου τίτλου ή, ελλείψει τέτοιου τίτλου, που έχει διετή πείρα στον τομέα της έρευνας, αφού έχει συμπληρώσει το δεύτερο κύκλο ανωτάτων σπουδών.

Από τις κοινοτικές δραστηριότητες που αναπτύσσονται στο πλαίσιο του παρόντος προγράμματος δύνανται επίσης να επωφεληθούν οι νέοι ερευνητές διδακτορικού επιπέδου, ιδίως στους τομείς όπου υπάρχει έλλειψη ερευνητών μεταδιδακτορικού επιπέδου.

Επίσης από το πρόγραμμα αυτό θα μπορούν να ενισχύονται αναγνωρισμένοι ερευνητές που χρειάζονται ειδική κατάρτιση σε ένα τομέα διαφορετικό από το δικό τους, λόγω των προσαρμογών που απαιτεί η ταχεία εξέλιξη της επιστήμης και της τεχνολογίας ή για να μπορέσουν να χρησιμοποιήσουν τις επιστημονικές γνώσεις τους σε νέους τομείς στους οποίους η συμμετοχή τους είναι απαραίτητη.

Η δημιουργία ερευνητικών δικτύων δυνάμει του παρόντος προγράμματος έχει ιδιαίτερη σημασία για την επίτευξη των στόχων της κοινοτικής πολιτικής στον τομέα της έρευνας και της τεχνολογικής ανάπτυξης, δεδομένου ότι εδραιώνει και συμπληρώνει τις διαρθρωτικές επιδράσεις των θεματικών προγραμμάτων.

Το σύνολο των δικτύων αυτών θα πρέπει να επεκταθεί σε όλες τις περιφέρειες των χωρών της Κοινότητας, λαμβάνοντας υπόψη κυρίως τις ιδιαίτερες ανάγκες των απομακρυσμένων και μειονεκτικών περιοχών. Με τον τρόπο αυτό θα διευκολυνθεί η εγκατάσταση στις εν λόγω περιφέρειες επιστημονικού και τεχνικού δυναμικού με υψηλή ειδίκευση. Για το σκοπό αυτό θα ενθαρρυνθεί η δημιουργία νέων ομάδων έρευνας στις περιφέρειες αυτές με τη συμμετοχή νέων επιστημόνων που έχουν σπουδάσει στο εξωτερικό.

Το πρόγραμμα αυτό θα ενθαρρύνει επίσης την πρόσβαση, σε ήδη υφιστάμενες στην Κοινότητα μεγάλες επιστημονικές ή/και τεχνικές εγκαταστάσεις ιδιαίτερης σημασίας που υπάρχουν ήδη στην Κοινότητα, κοινοτικών ερευνητών που δεν έχουν άμεσα τη δυνατότητα αυτή. Ειδικότερα, η δράση αυτή θα αποσκοπεί στην αύξηση των ευκαιριών για προηγμένη κατάρτιση που προσφέρονται στους ευρωπαίους ερευνητές δίνοντάς τους τη δυνατότητα να εξοικειωθούν με τη χρησιμοποίηση τέτοιων εγκαταστάσεων κατά την εκτέλεση ερευνητικών σχεδίων.

Εξάλλου, το πρόγραμμα αυτό θα προωθήσει την ανάπτυξη ενός συστήματος Ευρωδιασκέψεων Ε+Α το οποίο θα δώσει ιδίως τη δυνατότητα σε νέους επιστήμονες να συμμετάσχουν ενεργά σε ιδιαίτερα σημαντικές και υψηλού επιπέδου διασκέψεις - συναντήσεις ερευνητών που αφορούν θέματα που βρίσκονται στην αιχμή των επιστημονικών ή τεχνικών γνώσεων, κατά τα οποία ειδικοί παρουσιάζουν και συζητούν τις εργασίες και τις ιδέες τους.

Οι δραστηριότητες στον τομέα του ανθρώπινου πρέπει να συμπληρώνουν και να συμφωνούν με τις δράσεις κατάρτισης που αναπτύσσονται στο πλαίσιο των ειδικών προγραμμάτων ή άλλων κοινοτικών ενεργειών για την προώθηση της κατάρτισης όπως τα COMETT, EUROTECNET, κ.α.

ΙΙ. Κοινοτικές δραστηριότητες

1. Ανάπτυξη κοινοτικού συστήματος κατάρτισης στον τομέα της έρευνας

Οι ερευνητικές ομάδες, τα εργαστήρια και τα κέντρα έρευνας και ανάπτυξης ανεγνωρισμένου υψηλού επιπέδου στον τομέα της κατάρτισης ή της εξειδίκευσης ερευνητών, μπορούν να δέχονται μεμονωμένα ή ομαδικά (στην περίπτωση των δικτύων) νέους επιστήμονες, σύμφωνα με τη διαδικασία που περιγράφεται στο παράρτημα ΙΙΙ.

Οι υποτροφίες αυτές, που θα φέρουν το όνομα ανδρών ή γυναικών που συνέβαλαν σημαντικά στην ανάπτυξη του ευρωπαϊκού πολιτισμού, θα χορηγούνται γενικά, για περίοδο έξι μηνών έως δύο ετών σε ερευνητές. Σε ορισμένες περιπτώσεις, και για την εξασφάλιση ισόρροπης γεωγραφικής κατανομής του ανθρώπινου δυναμικού, οι διετείς υποτροφίες μπορούν να παραταθούν κατά ένα χρόνο ώστε να καταστεί δυνατόν οι ερευνητές που προέρχονται από λιγότερο ευνοημένες περιφέρειες να επιστρέψουν στον τόπο καταγωγής τους και να σταθεροποιήσουν τις γνώσεις που απέκτησαν.

Η κατάρτιση των ερευνητών θα συνίσταται στην ενεργό συμμετοχή τους σε προγράμματα προηγμένης έρευνας που εφαρμόζονται στο πλαίσιο ομάδων ή ερευνητικών εργαστηρίων.

Για να αποφευχθεί η "διαρροή εγκεφάλων" από τις λιγότερο ευνοημένες περιφέρειες της Κοινότητας και να αυξηθεί η αποτελεσματικότητα της δράσης στον τομέα της κατάρτισης, μπορεί επίσης να χορηγηθεί κοινοτική χρηματοδοτική ενίσχυση σε πεπειραμένο ερευνητή (πανεπιστημιακό ή μη) ώστε να μπορέσει να αναπτύξει προγράμματα έρευνας και ανάπτυξης (ως "επισκέπτης καθηγητής", υπεύθυνος έρευνας) σε ερευνητικό κέντρο που εδρεύει σε μια τέτοια περιφέρεια, προκειμένου να εξασφαλισθεί τοπικώς η κατάρτιση ενός αριθμού νέων επιστημόνων.

Οι υποτροφίες για τους αναγνωρισμένους ερευνητές θα διαρκούν γενικά έως ένα χρόνο.

2. Ενίσχυση της δημιουργίας και ανάπτυξης ερευνητικών δικτύων επιστημονικής και τεχνικής συνεργασίας

Οι συμμετέχοντες σε δράσεις επιστημονικής και τεχνολογικής ανάπτυξης σχηματίζουν δίκτυα ερευνητικών εργαστηρίων που αναλαμβάνουν από κοινού έργα έρευνας και ανάπτυξης. Ο αριθμός των κρατών μελών που συμμετέχουν σε κάθε δίκτυο θα πρέπει να είναι όσο το δυνατόν μεγαλύτερος. Κατά γενικό κανόνα, τα δίκτυα επιστημονικής και τεχνικής συνεργασίας δημιουργούνται με τη συμμετοχή πέντε ερευνητικών εργαστηρίων ή ομάδων από τρεις τουλάχιστον χώρες της Κοινότητας που εργάζονται από κοινού σε τουλάχιστον ένα ή περισσότερα προγράμματα έρευνας και ανάπτυξης. Θα επιδιωχθεί ιδίως η συμμετοχή εργαστηρίων ανεγνωρισμένου υψηλού επιπέδου και εργαστηρίων με καλές προοπτικές που είναι εγκατεστημένα σε λιγότερο ευνοημένες περιοχές της Κοινότητας. Τούτο θα επιτρέψει στους ερευνητές που εργάζονται μεμονωμένα σε ένα προηγμένο τομέα να ενώσουν τις προσπάθειές τους.

Οι αδελφοποιήσεις και τα δίκτυα από λιγότερα από πέντε κέντρα όπου συμμετέχουν ερευνητικές ομάδες από διάφορα κράτη μέλη μπορεί να υποστηρίζονται όποτε συμβάλλουν στη δημιουργία μιας γνήσια ευρωπαϊκής επιστημονικής και τεχνικής Κοινότητας.

Στα δίκτυα θα συμπεριληφθούν εργαστήρια ή/και ομάδες έρευνας των κρατών μελών τόσο του δημοσίου όσο και του του ιδιωτικού τομέα, με σκοπό τη συνένωση επιστημονικών και τεχνικών ειδικών γνώσεων προς όφελος όλων των συμμετεχόντων. Ιδίως θα προωθηθεί η αλληλεπίδραση μεταξύ διαφορετικών ειδικοτήτων, ο συνδυασμός διαφορετικών τεχνολογιών και οι εφαρμογές τεχνικών από τον ένα στον άλλο τομέα.

Οσάκις το απαιτήσει ο καινοτόμος χαρακτήρας ή η πολύπλοκη υφή ενός επιστημονικού τομέα, θα προωθηθεί η δημιουργία νέων δικτύων που θα συμπεριλάβουν νέες ερευνητικές ομάδες ή εργαστήρια με συμπληρωματικές δυνατότητες.

Στην περίπτωση κατά την οποία ένας ερευνητής που έχει εκπαιδευθεί στο πλαίσιο του παρόντος προγράμματος δημιουργεί μια νέα ερευνητική ομάδα σε μια μειονεκτική περιφέρεια της Κοινότητας, ο εξοπλισμός της ομάδας μπορεί να χρηματοδοτείται με κοινοτική ενίσχυση, υπό την προϋπόθεση ότι η νέα ομάδα θα συμμετέχει σε δίκτυο επιστημονικής και τεχνικής συνεργασίας που ενισχύεται από την Κοινότητα, σύμφωνα με τα κριτήρια του παραρτήματος ΙΙΙ.

3. Προώθηση της πρόσβασης σε μεγάλες επιστημονικές και τεχνικές εγκαταστάσεις

Ως "μεγάλη εγκατάσταση" θεωρείται μια εγκατάσταση που απαιτεί μια σημαντική αρχική επένδυση ή ένα σύνολο μικρότερων εγκαταστάσεων που διαθέτουν συμπληρωματικές δυνατότητες.

Η κοινοτική χρηματοδοτική ενίσχηση στις επιλεγμένες εγκαταστάσεις χορηγείται σύμφωνα με τα κριτήρια του παραρτήματος ΙΙΙ.

4. Ευρωδιασκέψεις

Οι "Ευρωδιασκέψεις" για την έρευνα και ανάπτυξη θα περιλαμβάνουν ευκαιρίες για υψηλού επιπέδου εξειδικευμένους επιστήμονες να παρουσιάζουν και να συζητούν τις ιδέες τους και τα πρόσφατα επιστημονικά ή τεχνικά αποτελέσματα, και για τους νέους ερευνητές να συζητούν και να ανταλλάσουν απόψεις με επιφανείς εμπειρογνώμονες κατά την παρουσίαση της εργασίας τους. Η πρωτοβουλία αυτή, σύμφωνα με την αρχή της επικουρικότητας, θα συμπληρώνει τις εθνικές προσπάθειες. Θα έχει επίσης ως στόχο την ενίσχυση της συνοχής της Κοινότητας, επιτρέποντας σε νέους ερευνητές από λιγότερο αναπτυγμένες περιοχές να έρχονται σε επαφή και να επωφελούνται από το ύψιστο επίπεδο πείρας σε ένα συγκεκριμένο τομέα επιστήμης και τεχνολογίας.

ΙΙΙ. Επιστημονικοί και τεχνικοί τομείς

Το παρόν πρόγραμμα, χάρη στον οριζόντιο χαρακτήρα του, θα καλύψει όλους τους επιστημονικούς και τεχνικούς τομείς. Θα συμπεριλαμβάνει ιδίως προγράμματα στρατηγικής σημασίας και προγράμματα που καταρτίζονται σε σχέση με τους ερευνητικούς τομείς που προβλέπονται από τις πρώτες πέντε δραστηριότητες που αναφέρει το άρθρο 1 του τρίτου προγράμματος-πλαισίου, όπως περιγράφονται στο παράρτημά του ΙΙ.

Ωστόσο, οι δραστηριότητες κατάρτισης που πραγματοποιούνται στο πλαίσιο του παρόντος προγράμματος δεν πρέπει να καθορίζονται άμεσα από τους στόχους των άλλων ειδικών προγραμμάτων. Αυτό σημαίνει ότι, για τους τομείς που καλύπτονται από τα άλλα ειδικά προγράμματα, μπορούν να αναληφθούν μέτρα στο πλαίσιο του παρόντος προγράμματος, αλλά αυτά τα μέτρα, που είναι συμπληρωματικά της ειδικής κατάρτισης, πρέπει να πραγματοποιούνται στα πλαίσια αυτών των ειδικών προγραμμάτων και να αποφεύγεται κάθε άλλη επικάλυψη.

Λόγω του "ανοιχτού" χαρακτήρα του προγράμματος, οι τομείς που θα περιληφθούν στη βασική έρευνα στο πεδίο των θετικών και φυσικών επιστημών, συμπεριλαμβανομένων των μαθηματικών καθώς και των τεχνικών επιστημών, δεν θα καθοριστούν εκ των προτέρων.

Όσον αφορά τις κοινωνικές και ανθρωπιστικές επιστήμες, το πρόγραμμα θα ασχολείται κυρίως με την κατάρτιση και τα δίκτυα που μπορούν να βελτιώσουν ή να ενισχύσουν την ευρωπαϊκή ανταγωνιστικότητα και να επιφέρουν διαρκή οικονομική ανάπτυξη, σε τομείς όπως οι οικονομικές επιστήμες και η διοίκηση επιχειρήσεων, συμπεριλαμβανομένης της περιβαλλοντικής οικονομίας, καθώς και την αλληλεπίδραση μεταξύ επιστήμης, τεχνολογίας και κοινωνίας. Θα δοθεί επίσης προσοχή στα ζητήματα που συνδέονται με την κατανόηση και την αποδοχή της επιστήμης και της τεχνολογίας από το ευρύ κοινό.

ΠΑΡΑΡΤΗΜΑ ΙΙ

ΕΝΔΕΙΚΤΙΚΗ ΚΑΤΑΝΟΜΗ ΤΟΥ ΠΟΣΟΥ

Τομέας

Εκατομμύρια Ecu

Δαπάνες σχετιζόμενες

με ερευνητές

1. Κατάρτιση

220

85 %

2. Δίκτυα

200

60 %

3. Πρόσβαση ερευνητών σε μεγάλες εγκαταστάσεις

55

40 %

4. Ευρωδιασκέψεις

13,07

Σύνολο

488,07

Σημειώσεις:

1. Συμπεριλαμβανομένων των δαπανών για προσωπικό ύψος 9,5 εκατομμύρια Ecu και των διοικητικών δαπανών ύψους 5,5 εκατομμύρια Ecu.

2. Ένα ποσό 4,93 εκατομμύρια Ecu, που δεν περιλαμβάνεται στα 488,07 εκατομμύρια Ecu, αντιπροσωπεύει τη συμβολή από το ειδικό πρόγραμμα "Ανθρώπινο Κεφάλαιο και κινητικότητα" για το συγκεντρωτικό σχέδιο διάδοσης και αξιοποίησης των αποτελεσμάτων.

3. Ένα πρόσθετο ποσό 25 εκατομμύρια Ecu θα προορίζεται για δραστηριότητες του ΚΚΕρ. στον τομέα του ανθρώπινου δυναμικού και της κινητικότητας, συμπεριλαμβανομένου ποσού 0,25 εκατομμύρια Ecu που αντιπροσωπεύει τη συμβολή του ΚΚερ. στο συγκεντρωτικό σχέδιο διάδοσης και αξιοποίησης των αποτελεσμάτων.

ΠΑΡΑΡΤΗΜΑ ΙΙΙ

ΚΑΝΟΝΕΣ ΓΙΑ ΤΗΝ ΥΛΟΠΟΙΗΣΗ ΤΟΥ ΠΡΟΓΡΑΜΜΑΤΟΣ ΚΑΙ ΠΟΣΟ ΤΗΣ ΟΙΚΟΝΟΜΙΚΗΣ ΣΥΜΜΕΤΟΧΗΣ ΤΗΣ ΚΟΙΝΟΤΗΤΑΣ Η Επιτροπή εφαρμόζει το πρόγραμμα με βάση το περιεχόμενο που περιγράφεται στο παράρτημα Ι.

Οι κανόνες εφαρμογής του προγράμματος, που αναφέρονται στο άρθρο 3, περιλαμβάνουν δραστηριότητες κατάρτισης και συνοδευτικά μέτρα. Η επιλογή δραστηριοτήτων πρέπει να γίνεται με βάση τα κριτήρια που αναφέρονται στο παράρτημα ΙΙΙ της απόφασης 90/221/Ευρατόμ, ΕΟΚ και τους στόχους που ορίζονται στο παράρτημα Ι της παρούσας απόφασης.

Κάθε δράση που αναλαμβάνεται στα πλαίσια αυτού του προγράμματος θα στηρίζεται μόνον όταν πληρούται το κριτήριο της διεθνικότητας.

Ι. Τομείς

1. Ανάπτυξη κοινοτικού συστήματος υποτροφιών στον τομέα της έρευνας

Οι συμμετέχοντες στη δράση αυτή διακρίνονται σε δύο κατηγορίες:

i) μεμονωμένοι αποδέκτες υποτροφιών κατάρτισης,

ii) ερευνητικά εργαστήρια ή ομάδες που υποδέχονται υποτρόφους.

Οι μεμονωμένοι υπότροφοι που ορίζονται στο i) πρέπει να είναι υπήκοοι των κρατών μελών της Κοινότητας ή φυσικά πρόσωπα εγκατεστημένα εντός της Κοινότητας- τα ερευνητικά εργαστήρια ή ομάδες που ορίζονται στο ii) πρέπει να λειτουργούν στο πλαίσιο φορέων με νομική υπόσταση εγκατεστημένων στην Κοινότητα (*), όπως π.χ. ερευνητικά κέντρα, πανεπιστημιακά ιδρύματα, επιστημονικά ιδρύματα που αναπτύσσουν ίδια ερευνητική δραστηριότητα ή βιομηχανικές επιχειρήσεις.

Οι συμμετέχοντες στις δραστηριότητες κατάρτισης επιλέγονται βάσει διαδικασίας δύο φάσεων η οποία έχει στόχο να φέρει σε επαφή τους οργανισμούς υποδοχής με τους υποψήφιους ερευνητές.

Η διαδικασία περιλαμβάνει δύο χωριστές προσκλήσεις για υποβολη προτάσεων που δημοσιεύονται στην Επίσημη Εφημερίδα των Ευρωπαϊκών Κοινοτήτων. Και οι δύο προσκλήσεις θα γίνουν σύμφωνα με το πρόγραμμα εργασίας που αναφέρεται στο άρθρο 5 παράγραφος 3. Πρέπει να σκιαγραφούν τους επιστημονικούς τομείς οι οποίοι θεωρούνται ότι έχουν προτεραιότητα.

Η πρώτη πρόσκληση για υποβολή προτάσεων θα είναι ετήσια και θα αναφέρεται σε τρεις κατηγορίες οργανισμών, οι οποίες μπορεί να υποδεχούν υποτρόφους:

i) μεμονωμένες ερευνητικές ομάδες ή εργαστήρια,

ii) ερευνητικές ομάδες ή εργαστήρια όπως περιγράφονται στο i) που έχουν συγκροτήσει ομάδες για να δημιουργήσουν διευρωπαϊκά δίκτυα, όπως ορίζεται στο παράρτημα Ι.ΙΙ.2., και συνδέονται για τους σκοπούς ενός επιστημονικού και τεχνικού θέματος ή ενός επιστημονικού και τεχνικού σχεδίου,

iii) ιδρύματα που διαθέτουν μεγάλες ερευνητικές εγκαταστάσεις όπως ορίζεται στο παράρτημα Ι.ΙΙ.3.

Τα κριτήρια επιλογής γι' αυτήν την πρώτη πρόσκληση για υποβολή προτάσεων πρέπει να περιλαμβάνουν:

- την καταλληλότητα και την ποιότητα της ερευνητικής ομάδας υποδοχής,

- την ικανότητά του να προσελκύσει καταρτισμένους ερευνητές,

- την αποδεδειγμένη της ικανότητα να καταρτίζει επιστήμονες,

- τις επιπτώσεις επί της κοινωνικής και οικονομικής συνοχής, όπου κάτι τέτοιο είναι απαραίτητο.

Από το δεύτερο έτος και επέκεινα, συγχρόνως με την πρόσκληση για υποβολή προτάσεων, αυτές οι εκ των προτέρων επιλεγείσες οργανώσεις που επιθυμούν να υποδεχθούν περαιτέρω υποτρόφους θα κληθούν να επιβεβαιώσουν ότι πληρούν ακόμη τα κριτήρια επιλογής.

(*) Κατ' εξαίρεση, για τους σκοπούς του παρόντος προγράμματος, το Ευρωπαϊκό Κέντρο για την Πυρηνική Έρευνα (CERN), του οποίου η έδρα είναι στη Γενεύη αλλά το μεγαλύτερο μέρος των εγκαταστάσεών τους βρίσκεται σε κοινοτικό έδαφος, μπορεί να συμμετέχει στις συμβάσεις.

Η δεύτερη πρόσκληση για υποβολή προτάσεως πρέπει να είναι συνεχούς ισχύος και πρέπει να απευθύνεται σε ερευνητές, όπως ορίζεται στο παράρτημα Ι.ΙΙ.1. Αυτοί οι ερευνητές δύνανται:

(Α) να υποβάλλουν υποψηφιότητα για υποτροφία στα υποδεικνυόμενα εργαστήρια, απαντώντας στην προαναφερόμενη πρόσκληση. Οι αιτούντες πρέπει να προεπιλέγονται από τις οργανώσεις υποδοχής, ή

(Β) να υποβάλλουν υποψηφιότητα συγχρόνως με ένα εργαστήριο υποδοχής που δεν έχει επιλεγεί κατά την ετήσια πρόσκληση προς υποβολή προτάσεων.

Τα κριτήρια επιλογής γι' αυτή τη δεύτερη πρόσκληση για υποβολή προτάσεων πρέπει να περιλαμβάνουν:

- το βιογραφικό σημείωμα του υποψήφιου ερευνητή,

- την επιστημονική ή τεχνολογική ποιότητα του προτεινόμενου σχεδίου σε σχέση με την ερευνητική πολιτική της Κοινότητας,

- τις επιπτώσεις στην κοινωνική και οικονομική συνοχή όπου κάτι τέτοιο είναι απαραίτητο.

Η επιλογή των ερευνητών πρέπει να γίνεται κατά το δυνατόν αποκεντρωμένα, ο δε βαθμός της αποκέντρωσης καθορίζεται σύμφωνα με τη διαδικασία του άρθρου 6. Η Επιτροπή, επικουρούμενη από την επιτροπή προγράμματος:

- πρέπει να προσαρμόζει στην απαίτηση αυτή την ισορροπία μεταξύ των διαδικασιών όπως αναφέρονται παραπάνω στο (Α) και (Β) και μεταξύ των υποδεικνυόμενων οργανώσεων υποδοχής όπως επιλέγονται σύμφωνα με τις ετήσιες προσκλήσεις για την υποβολή προτάσεων και

- πρέπει να παρακολουθεί τα κριτήρια επιλογής της Κοινότητας και την εφαρμογή τους.

Οι κοινοτικές υποτροφίες καλύπτουν δύο είδη δαπανών: αυτές που σχετίζονται με τους ίδιους τους ερευνητές και αυτές που σχετίζονται με τη διοικητική διεκπεραίωση των υποτροφιών. Τα διοικητικά έξοδα περιλαμβάνουν τις δαπάνες της Επιτροπής και τις δαπάνες της οργάνωσης υποδοχής, περιλαμβανομένης της συμβολής στις ερευνητικές δαπάνες του υποτρόφου σε ειδικές περιπτώσεις, όταν είναι δεόντως αιτιολογημένη, και μόνο μέχρι ορίου που δεν υπερβαίνει το 15 % του συνολικού προϋπολογισμού του τομέα 1, ώστε οι συνολικές δαπάνες για τους ερευνητές να είναι τουλάχιστον 85 % του συνολικού προϋπολογισμού. Το ποσοστό 15 % δεν ισχύει για κάθε μεμονωμένη περίπτωση.

Οι δαπάνες που σχετίζονται με τους ερευνητές έχουν σκοπό να καλύψουν τα έξοδα διαβίωσης, τις δαπάνες που σχετίζονται με την κινητικότητα και τις ειδικές δαπάνες για τη δημοσίευση των ευρημάτων.

Οι όροι των κοινοτικών υποτροφιών κατάρτισης πρέπει να είναι οι ίδιοι για όλους τους αποδέκτες, ανεξάρτητα από την κατηγορία του οργανισμού υποδοχής και λαμβάνοντας υπόψη το κόστος ζωής στις χώρες υποδοχής.

2. Ερευνητικά δίκτυα επιστημονικής και τεχνικής συνεργασίας

Οι συμμετέχοντες στη δράση αυτή θα περιλαμβάνουν ερευνητικές ομάδες ή εργαστήρια που θα συνεργάζονται για να σχηματίζουν ενδοευρωπαϊκά δίκτυα, όπως ορίζονται στο παράρτημα Ι.ΙΙ.2., και θα είναι συνδεδεμένα για ένα επιστημονικό και τεχνικό θέμα ή επιστημονικό και τεχνικό σχέδιο. Η επιλογή των προτάσεων πρέπει να γίνεται βάσει πρόσκλησης υποβολής προτάσεων συνεχούς ισχύος που θα δημοσιεύεται στην Επίσημη Εφημερίδα των Ευρωπαϊκών Κοινοτήτων.

Τα δίκτυα των ερευνητικών ομάδων και εργαστηρίων θα επιλέγονται με κριτήριο την πρωτοτυπία της προσέγγισής τους, την επιστημονική αξία, τη σημασία των θεμάτων και την αποδεδειγμένη ωφέλεια που θα προκύψει από την επαφή τους για την ευρωπαϊκή επιστήμη.

Επιπλέον, η επιλογή προτάσεων θα επιζητεί την τόνωση και την ενθάρρυνση της διεξαγωγής της έρευνας στα εργαστήρια των διαφόρων χωρών από την άποψη της οικονομικής και κοινωνικής συνοχής.

Οι διάφορες μορφές με τις οποίες θα παρέχεται υποστήριξη θα ορίζονται με σύμβαση. Η συμβολή της Κοινότητας πρέπει να καλύπτει έξοδα που προκύπτουν από την πρόσληψη ερευνητών εκτός δικτύου που απαιτούνται για την ολοκλήρωση του ερευνητικού σχεδίου, τα παρεμπίπτοντα τυχόν έξοδα που θα προκύπτουν από τη διεθνή συνεργασία (ταξίδια, διαμονή και κοινές συνεδριάσεις), συμβολή στα ερευνητικά έξοδα (πειραματικά προϊόντα, ειδικές αγορές και τυχόν χρήση μεγάλων εγκαταστάσεων ) και διοικητικά έξοδα. Η συμβολή της Κοινότητας πρέπει να αντιπροσωπεύει εν γένει το 100 % του οριακού κόστους της δράσης (συμπεριλαμβανομένου του πλήρους κόστους των ερευνητικών υποτροφιών).

3. Πρόσβαση σε μεγάλες εγκαταστάσεις

Στη δράση αυτή συμμετέχουν ερευνητικές εγκαταστάσεις στην Κοινότητα, όπως ορίζονται στο παράρτημα Ι.ΙΙ.3. Οι δικαιούχοι της κοινοτικής ενίσχυσης διακρίνονται σε δύο κατηγορίες:

- ερευνητές που επιθυμούν να έχουν πρόσβαση στις εγκαταστάσεις αυτές,

- οργανισμοί που διαθέτουν αυτού του είδους τις εγκαταστάσεις.

Η διαδικασία επιλογής των οργανισμών που θα λάβουν κοινοτική ενίσχυση πρέπει να περιλαμβάνει δύο διαδοχικές προσκλήσεις για την υποβολή προτάσεων που πρέπει να δημοσιεύονται στην Επίσημη Εφημερίδα των Ευρωπαϊκών Κοινοτήτων.

Η πρώτη πρόσκληση υποβολής προτάσεων πρέπει να απευθύνεται στα κέντρα που έχουν στη διάθεσή τους μεγάλες επιστημονικές και τεχνικές εγκαταστάσεις. Οι υποβαλλόμενες προτάσεις πρέπει να συνοδεύονται από αποδεικτικά εκδήλωσης ενδιαφέροντος προερχόμενα από δυνητικούς χρήστες.

Η δεύτερη πρόσκληση πρέπει να δημοσιεύεται συνοδευόμενη από πίνακα που περιλαμβάνει τους οργανισμούς που έχουν προεπιλεγεί σύμφωνα με την ανωτέρω διαδικασία- στόχος της είναι η υποβολή κοινών προτάσεων χρηστών-εγκαταστάσεων.

Το μέγεθος της κοινοτικής ενίσχυσης πρέπει να εξαρτηθεί από το ποιοτικό επίπεδο και τα στοιχεία μοναδικού χαρακτήρα της εγκατάστασης- το ενδιαφέρον που επέδειξαν δυνητικοί χρήστες- το συντελεστή κέρδους/οφέλους της κοινοτικής ενίσχυσης- την αξία που έχει για την Κοινότητα η εγκατάσταση λόγω της σπουδαιότητάς της σε σχέση με το συνολικό επιστημονικό και τεχνικό δυναμικό της Κοινότητας.

Η κοινοτική χρηματοδοτική ενίσχυση που χορηγείται σε επιλεγμένες εγκαταστάσεις θα οριστεί έτσι ώστε να καλύπτει το κόστος που συνεπάγεται η πρόσβαση νέων επιστημόνων στις εγκαταστάσεις (ταξίδια, ημερήσια αποζημίωση και τέλη χρήσης). Κατά γενικό κανόνα, η ενίσχυση αυτή δεν θα χορηγείται για την αγορά βασικού διαρκούς εξοπλισμού ή ως συμβολή στο κόστος υποδομής- ωστόσο, μπορεί να υπάρξουν ειδικές συμβολές για την αναπροσαρμογή και την αναβάθμιση μεγάλων εγκαταστάσεων για να ευνοηθεί η πρόσβαση μετακαλούμενων ερευνητών.

4. Ευρωδιασκέψεις

Στη δράση για την ανάπτυξη ευρωδιασκέψεων συμμετέχουν οργανισμοί και επιστημονικές και μορφωτικές εταιρείες με σκοπό την οργάνωση σειράς συνεδρίων υψηλού επιπέδου για τη συζήτηση προσφάτων εργασιών σε προηγμένους επιστημονικούς ή τεχνικούς τομείς.

Η διαδικασία επιλογής πρέπει να περιλαμβάνει πρόσκληση για την υποβολή προτάσεων στην οποία δηλώνονται οι επιστημονικοί τομείς προτεραιότητας που έχουν επιλεγεί για το πρόγραμμα εργασιών που αναφέρεται στο άρθρο 5 παράγραφος 3. Η πρόσκληση αυτή πρέπει να δημοσιεύεται στην Επίσημη Εφημερίδα των Ευρωπαϊκών Κοινοτήτων.

Η χρηματική υποστήριξη της Κοινότητας θα καλύπτει ιδιαίτερα τα έξοδα συμμετοχής (εγγραφή, ταξίδια και ημερήσια αποζημίωση) νέων επιστημόνων που συμμετέχουν στις διασκέψεις, δίνοντας προτεραιότητα σε εκείνους που προέρχονται από λιγότερο ευνοημένες περιοχές.

ΙΙ. Συνοδευτικά μέτρα

Τα συνοδευτικά μέτρα συνίστανται ιδίως στην εξασφάλιση των πόρων που απαιτούνται για την ορθή τεχνική εφαρμογή, διαχείριση και αξιολόγηση του προγράμματος και την ικανή διάδοση και τήρηση στη διάθεση του κοινού των αποτελεσμάτων των εκπαιδευτικών δράσεων και του συντονισμού καθώς και την αυξημένη συνειδητοποίησή τους από τους συμμετέχοντες στο πρόγραμμα.

Η διάδοση των αποτελεσμάτων των δραστηριοτήτων κατάρτισης πραγματοποιείται στα πλαίσια του συγκεκριμένου προγράμματος, καθώς και μέσω της συγκεντρωτικής δράσης διάδοσης και αξιοποίησης, σύμφωνα με την απόφαση που προβλέπεται στο άρθρο 4 τρίτο εδάφιο της απόφασης 90/221/Ευρατόμ, ΕΟΚ.